text: ধূমকেতুর মতো উত্থান | প্রথম পাতা | দেশ রূপান্তর
  ধূমকেতুর মতো উত্থান
  কুয়েতের আদালতে নৈতিক স্খলনজনিত ফৌজদারি অপরাধে দন্ডিত হওয়ায় লক্ষ্মীপুরের এমপি কাজী শহিদ ইসলাম পাপুলের সংসদ সদস্য পদ বাতিল করেছে সংসদ সচিবালয়। বেশ কয়েক বছর আগে অত্যন্ত সাধারণ ও কৃষক পরিবারের সন্তান পাপুল মধ্যপ্রাচ্যের দেশ কুয়েতে পাড়ি জমান জীবিকার সন্ধানে। ক্লিনিং ব্যবসা থেকে আউট সোর্সিংয়ের ব্যবসা করে মাত্র দুই দশকে পাপুল হয়ে যান শত শত কোটি টাকার মালিক। বাংলাদেশে এসে একাদশ জাতীয় সংসদ নির্বাচনে আওয়ামী লীগের মনোনয়ন চেয়ে ব্যর্থ হন। পরে স্বতন্ত্র প্রার্থী হিসেবে সংসদ সদস্য নির্বাচিত হন। লক্ষ্মীপুরের রাজনীতিতে ধূমকেতুর মতো হঠাৎ আবির্ভাব কাজী শহীদ ইসলাম পাপুলের। মোটা অঙ্কের অর্থ ব্যয় করে নিজের স্ত্রীকেও সংরক্ষিত আসনের নারী সংসদ সদস্য বানান তিনি।
  অনুসন্ধানে জানা গেছে, কাজী শহীদ ইসলাম পাপুল ১৯৬৩ সালের ২৮ মে লক্ষ্মীপুরের রায়পুর উপজেলার করোয়া গ্রামের কাজীবাড়িতে জন্মগ্রহণ করেন। বাবার নাম কাজী নুরুল ইসলাম ও মাতার নাম তহুরুন নেছা। পাঁচ ভাই, দুই বোনের মধ্যে তিনি পঞ্চম। পাপুল স্থানীয় স্কুলের পাঠ চুকিয়ে নব্বইয়ের দশকে ঢাকার মিরপুরে তার বড় ভাইয়ের বাসায় এসে পড়াশোনা শুরু করেন। ১৯৯২ সালে তিনি পড়াশোনার জন্য সাইপ্রাস চলে যান। সেখান থেকে ১৯৯৩ সালে কুয়েত গিয়ে একটি কোম্পানিতে কাজ শুরু করেন। এর কিছুদিন পর একজন ভারতীয় অংশীদারকে সঙ্গে নিয়ে কয়েকজন লোককে নিয়ে ক্লিনিংয়ের ব্যবসা শুরু করে। এরপর তিনি বাংলাদেশ থেকে ক্লিনার হিসেবে লোক নেওয়া শুরু করেন কুয়েতে। জনপ্রতি আসা-যাওয়ার জন্য নিতেন ৬-৮ লাখ টাকা। কুয়েতে গিয়ে কুমিল্লার মেঘনা উপজেলার বাসিন্দা সেলিনার সঙ্গে পরিচয় হয়। সেখানে সেলিনাকে বিয়ে করে একসঙ্গে ব্যবসা শুরু করেন। সেলিনা নিজের নাম বদলে নাম রাখেন সেলিনা ইসলাম। স্ত্রী সেলিনা ব্যাংকের মাধ্যমে টাকা এনে ৮ কোটি টাকার বন্ড দেখিয়ে সিআইপি মনোনীত হন।
  লক্ষ্মীপুরের স্থানীয় বাসিন্দা ও জনশক্তি রপ্তানির সঙ্গে সম্পৃক্তরা বলেন, মানব পাচার করে কুয়েতের শ্রমবাজারে বাংলাদেশের ভাবমূর্তি নষ্ট করেছেন পাপুল। তার কোম্পানির মাধ্যমে শ্রমিকদের কাছ থেকে ৫ থেকে ৮ লাখ টাকা করে নিয়ে তাদের কুয়েতে পাঠানো হয়েছে। অনেক শ্রমিক তাদের শ্রমের টাকা পাচ্ছেন না এমন অভিযোগ এনে সামাজিক যোগাযোগমাধ্যমে ভিডিও ছেড়েছেন।
  স্থানীয়দের সঙ্গে কথা বলে জানা যায়, ২০১৬ সালের শেষের দিকে কুয়েত প্রবাসী পাপুল লক্ষ্মীপুরের রায়পুরে যান। তিনি রায়পুর পৌর শহরের আওয়ামী লীগের আহ্বায়ক জামশেদ কবির বাকি বিল্লাহের হাত ধরে সাংবাদিকদের সঙ্গে মতবিনিময় করেন এবং রাজনীতিতে অংশ নেওয়াসহ জনসেবায় নিজেকে সম্পৃক্ত করার ঘোষণা দেন। পরে বিভিন্ন শিক্ষাপ্রতিষ্ঠান, মসজিদ, মন্দিরসহ সামাজিক বিভিন্ন সংগঠনে স্থানীয় নেতাদের মাধ্যমে ব্যাপক আর্থিক অনুদান দেন। একপর্যায়ে তিনি নিজেকে সর্বমহলে 'দানবীর' ও 'ধনকুবের' হিসেবে পরিচিতি করাতে সক্ষম হন। তিনি বিভিন্ন সভায় নিজেকে ধনকুবের দাবি করে বলেন 'নিতে আসিনি, মানবকল্যাণে দিতে এসেছি।' তার স্ত্রী সেলিনা ইসলামও স্বামীর গুণের কথা তুলে ধরে দীর্ঘ বক্তব্য রাখতেন। অনেক জনসভায় সেলিনা বলেছিলেন, 'সাগরের পানি শুকিয়ে গেলেও পাপুলের টাকা শেষ হবে না।' এরপর একাদশ জাতীয় নির্বাচনে আওয়ামী লীগ থেকে মনোনয়ন চান পাপুল। মনোনয়ন না পেয়ে স্বতন্ত্র প্রার্থী হিসেবে নির্বাচনে অংশ নেন। এ আসনে মহাজোট থেকে মনোনয়ন পাওয়া জাতীয় পার্টির তৎকালীন এমপি মোহাম্মদ নোমান হঠাৎ 'আত্মগোপন' করেন। পরে স্থানীয় আওয়ামী লীগের সমর্থনে স্বতন্ত্র হিসেবে নির্বাচনে জয়লাভ করেন পাপুল। এর কিছুদিন পর তার স্ত্রী সেলিনা ইসলাম স্বতন্ত্র কোটায় সংরক্ষিত নারী আসনের সাংসদ হন।
  কুয়েতের স্থানীয় সংবাদমাধ্যম আল-কাবাস ১৮ ফেব্রুয়ারি মানব পাচার নিয়ে এক প্রতিবেদনে বলে, পাপুল কুয়েতে একজন আমেরিকান নাগরিকের সঙ্গে আর্থিক অংশীদারিত্বে ব্যবসা গড়ে তোলেন। কুয়েতে আয় করা বেশিরভাগ অর্থই তিনি আমেরিকা পাঠিয়ে দিয়েছেন।
  গত বছরের মাঝামাঝিতে কুয়েতের আল-কাবাস ও কুয়েত টাইমস পত্রিকায় প্রকাশিত প্রতিবেদনে মানব পাচার ও ভিসা-বাণিজ্যের একটি চক্রের সঙ্গে বাংলাদেশি সংসদ সদস্য কাজী শহীদ ইসলাম পাপুলের জড়িত থাকার কথা বলা হয়। দুই দেশের একাধিক পত্রিকায় কুয়েতি পত্রিকার বরাত দিয়ে পাপুলের কুয়েতের মানব পাচারের খবরটি প্রচারিত হয়। এসব খবরে বলা হয়, মানব পাচারের মাধ্যমে হাজার কোটি টাকা হাতিয়ে নিয়েছেন এই এমপি। ২০১৯ ও ২০২০ সালে পাপুলের বিরুদ্ধে কুয়েতে মানব পাচার ও হাজার কোটি টাকার দুর্নীতির অভিযোগে স্থানীয় ও আন্তর্জাতিক গণমাধ্যমে সংবাদ প্রকাশ হয়। অন্তত ২০ হাজার বাংলাদেশিকে কুয়েতে পাঠিয়ে প্রায় ১ হাজার ৪০০ কোটি টাকা আয় করেছেন বলে কুয়েতের সংবাদমাধ্যমের খবরে বলা হয়।
  অভিযোগ রয়েছে, এমপি পাপুল নিজের নামে কিছুই করেন না। তিনি বিভিন্ন সাব-এজেন্টের মাধ্যমে মানব পাচার করিয়ে থাকেন। বিশেষ করে ক্লিনিং এবং সিকিউরিটির কাজের নামে তিনি এই মানব পাচার করে থাকেন বলে অভিযোগ রয়েছে। পাপুল যে শুধু অবৈধ পথে মানব পাচারের সঙ্গে জড়িত তা নয়, তিনি যেসব প্রতিষ্ঠানের সঙ্গে ব্যবসা-বাণিজ্য করছেন সব জায়গাতেই নিজের তথ্য গোপন রেখে ব্যবসা করেন।